*Tämä artikkeli käsittelee Lapin maakunnan vaakunaa. Satakunnan entisen Lapin kunnan vaakunasta on eri artikkeli.*
Lapin vaakuna
**Lapin vaakuna** on alun perin Lapin historiallisen maakunnan, nykyisin myös sitä laajemman Lapin nykymaakunnan heraldinen tunnus. Vaakunan heraldinen selitys kuuluu: "Punaisessa kentässä luonnonvärinen villimies, joka kantaa olallaan kultaista nuijaa; otsan ja vyötäisten ympärillä vihreä seppele. Kilven päällä kreivikunnan kruunu.*"* Vuosina 1962–2009 Lapin vaakuna sisältyi myös silloiseen Lapin läänin vaakunaan.

Historia
--------

Varhaisin maininta Lapin vaakunasta on 1580-luvulta. Silloin vaakunan aiheena oli kaksi sutta, mutta tämä vaakuna ei vakiintunut käyttöön.

Metsäläinen esiintyy Lappiin viittaavana aiheena virallisissa yhteyksissä ensimmäisen kerran vuonna 1606 lyödyssä rahassa sekä Kaarle IX:n sinetin ympärillä olleessa vaakunaketjussa, jossa oli mukana myös Lapin vaakuna. Vaakunaan oli kuvattu musta metsäläinen, joka oli pukeutunut mustaan nahkaturkkiin. Jo samalla vuosisadalla vaakunasta tuli käyttöön myös versio, jossa hänet oli kuvattu muutoin alastomana paitsi että hänen vyötäisensä oli verhoiltu lehväseppelellä. 

Lapin kuten muidenkin maakuntien vaakunoiden ulkoasu on eri aikoina vaihdellut, joskin varsinainen kuva-aihe on pysynyt samana. Nykyisen ulkoasunsa Lapin vaakuna sai vuonna 1963 Ahti Hammarin suunnittelemana, ja se vahvistettiin valtioneuvoston päätöksellä 24. tammikuuta 1963.

Lapin viher-punainen isännänviiri.
Vaakunan värit esiintyvät myös Lapin perinteisessä isännänviirissä.

### Ruotsin Lapin vaakuna

Ruotsin Lapin vaakuna
Ennen vuotta 1809 samaan Lapin maakuntaan luettiin kuuluvaksi sekä nykyinen Suomen Lappi Muoniosta ja Savukoskelta pohjoiseen että nykyinen Ruotsin Lappi, joka käsittää Norrbottenin ja Västerbottenin läänien länsiosat. Haminan rauhansopimuksella maakunta jaettiin kahtia, jolloin sen itäosa tuli kuulumaan Venäjään liitettyyn Suomen suuriruhtinaskuntaan ja lopulta vuodesta 1917 lähtien itsenäiseen Suomeen. Vanha Lapin vaakunan kuva-aihe, villimies, jäi käyttöön sekä Suomen että Ruotsin Lapin vaakunana. Nykyisin Ruotsin Lapin vaakuna kuitenkin poikkeaa väritykseltään alkuperäisestä: siinä on hopeisessa kentässä punainen villimies.

### Lapin läänin vaakuna

*Pääartikkeli: Lapin läänin vaakuna*
Lapin lääni erotettiin Oulun läänistä vuonna 1938. Siihen kuului Lapin historiallisen maakunnan ohella myös pohjoisin osa Pohjanmaan historiallisesta maakunnasta. Tämän vuoksi Lapin läänin vaakuna muodostettiin yhdistelmänä Pohjanmaan ja Lapin vanhoista maakuntavaakunoista.

Kun Suomen läänejä vuonna 1997 yhdistettiin suuremmiksi, Lapin lääni pysyi ennallaan, Kuitenkin myös sen vaakunaa muutettiin: Pohjanmaan ja Lapin vaakunoiden paikat vaihdettiin keskenään, jota paitsi Pohjanmaan vaakunan kuuden kärpän sijasta vaakunassa oli kärppiä enää vain kolme. Lisäksi kilven päällä ollut kreivikunnan kruunu vaihdettiin herttuakunnan kruunuun.

Läänit lakkautettiin vuonna 2009. Nykyisen Lapin maakunnan alue on sama kuin entisen Lapin läänin, ja historiallisen Lapin maakunnan lisäksi siihen kuuluu myös historiallisen Pohjanmaan pohjoisin osa. Lapin nykymaakunnan vaakunana käytetään kuitenkin Lapin historiallisen maakunnan vaakunaa sellaisenaan.

Galleria
--------

* Lapin vaakuna Kustaa II Aadolfin raamatussa vuodelta 1618.Lapin vaakuna Kustaa II Aadolfin raamatussa vuodelta 1618.
* Lapin vaakuna Kaarle X Kustaan hautajaisista vuodelta 1660.Lapin vaakuna Kaarle X Kustaan hautajaisista vuodelta 1660.
* Lapin vaakuna teoksessa Suecia antiqua et hodierna vuodelta 1714.Lapin vaakuna teoksessa *Suecia antiqua et hodierna* vuodelta 1714.
* Lapin vaakuna Karl Bomanssonin vuoden 1889 teoksessa Finlands stats- och landskapsvapen.Lapin vaakuna Karl Bomanssonin vuoden 1889 teoksessa *Finlands stats- och landskapsvapen*.
* Lapin villimies vuoden 1943 postimerkissä.Lapin villimies vuoden 1943 postimerkissä.
* Heraldikko Ahti Hammarin vuonna 1963 tekemä malli.Heraldikko Ahti Hammarin vuonna 1963 tekemä malli.
* Lapin läänin vaakuna vuosina 1962–1996.Lapin läänin vaakuna vuosina 1962–1996.
* Lapin läänin vaakuna vuosina 1997–2009.Lapin läänin vaakuna vuosina 1997–2009.
* Lapin liiton vuosina 2008–2021 käyttämä malli vaakunasta.Lapin liiton vuosina 2008–2021 käyttämä malli vaakunasta.

Katso myös
----------

* Lapin maakunnan kuntien vaakunat

Lähteet
-------

1. ↑  Europeana Heraldica *extranet.narc.fi*.  Arkistoitu 26.6.2020. Viitattu 26.6.2020.
2. 1 2  Jussi Iltanen: *Suomen kuntavaakunat*, s. 17. Karttakeskus, 2013.
3. 1 2  Jussi Iltanen: "Lappi", *Suomen kuntavaakunat - Kommunvapnen i Finland*, s. 173. Karttakeskus, 2013. ISBN 978-952-266-092-3.
4. 1 2  Jussi Iltanen: "Suomen läänien vaakunat", *Suomen kuntavaakunat - Kommunvapnen i Finland*, s. 193, 196. Karttakeskus, 2013. ISBN 978-952-266-092-3.

Aiheesta muualla
----------------

* – Lapin liitto

Suomen maakuntien vaakunat
Ahvenanmaan vaakuna |
Etelä-Karjalan vaakuna |
Etelä-Pohjanmaan vaakuna |
Etelä-Savon vaakuna |
Kainuun vaakuna |
Kanta-Hämeen vaakuna |
Keski-Pohjanmaan vaakuna |
Keski-Suomen vaakuna |
Kymenlaakson vaakuna |
Lapin maakunnan vaakuna |
Pirkanmaan vaakuna |
Pohjanmaan vaakuna |
Pohjois-Karjalan vaakuna |
Pohjois-Pohjanmaan vaakuna |
Pohjois-Savon vaakuna |
Päijät-Hämeen vaakuna |
Satakunnan vaakuna |
Uudenmaan vaakuna |
Varsinais-Suomen vaakuna
  
**Entisten maakuntien vaakunat**  

*Itä-Uudenmaan vaakuna*